আইকন ক্যাটাগরিতে থাকা মাশরাফিকে প্রথম সুযোগেই দলে টানে শাইনপুকুর। ড্রাফটে মাশরাফির দর ৩৫ লাখ টাকা। তৃতীয় ডাকে সুযোগ পেয়ে লিজেন্ডস অব রূপগঞ্জ দলে নেয় বাংলাদেশ দলের উইকেটরক্ষক ব্যাটসম্যান মুশফিকুর রহিমকে। তাঁর দামও ৩৫ লাখ টাকা। পঞ্চম ডাকে সাকিব আল হাসানকে নিয়েছে মোহামেডান স্পোর্টিং আর দশম ডাকে মাহমুদ উল্লাহ রিয়াদকে দলে নিয়েছে প্রাইম ব্যাংক ক্রিকেট ক্লাব। ড্রাফটের প্রথম রাউন্ডের ডাকে তামিম ইকবালকে কেউ ডাকেনি, দ্বিতীয় রাউন্ডে তাঁকে দলে নেয় কলাবাগান ক্রীড়া চক্র। যদিও জোর গুঞ্জন, কলাবাগানে থাকছেন না বাংলাদেশের এই বাঁহাতি ওপেনার। নিয়মের ফাঁক গলে তিনি পাড়ি জমাতে পারেন লিজেন্ডস অব রূপগঞ্জে। ছোট বাজেটের দল খেলাঘর সমাজ কল্যাণ সমিতি দলে নিয়েছে আইকন ক্যাটাগরির ক্রিকেটার এনামুল হককে, যাঁর দাম ২৫ লাখ টাকা। শোনা যাচ্ছে, এই উদ্বোধনী ব্যাটসম্যানকেও শেষ পর্যন্ত দেখা যাবে না খেলাঘরের জার্সিতে। তাঁর সঙ্গে আলোচনা চলছে আবাহনীর। তাই প্লেয়ার্স ড্রাফটের পর দলগুলোর যে চেহারা দাঁড়িয়েছে আর ৫ ফেব্রুয়ারি থেকে শুরু হতে যাওয়া প্রিমিয়ার লিগের এবারের আসরের দলগুলোর মধ্যে পরিবর্তন আসতেই পারে। সিসিপিএমের নতুন চেয়ারম্যান কাজী ইনাম আহমেদের কথাতেই আছে সেই সূত্র, ‘আমরা এবার ক্লজ রেখেছি যেখানে দুটি ক্লাব ইচ্ছা করলে আলোচনার ভিত্তিতে খেলোয়াড়দের বদল করতে পারবে।’